О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА – ПОТВРЂИВАЊЕ

Разлози за доношење Закона о потврђивању Oквирног споразума о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса, садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20) према којој Народна скупштина Републике Србије одлучује о задуживању Републике и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Реализација Пројекта Изградња БИО4 Кампуса (у даљем тексту: Пројекат), који ће финансијски подржати Банка за развој Савета Европе, треба да омогући изградњу и опремање више објеката и реализација модерних, технолошки, научно и друштвено иновативних институција.

Специфични циљеви укључују:

* Приступачну здравствену заштиту кроз научни напредак у здравству: БИО4 ће омогућити ефикаснију, а самим тим и приступачнију здравствену заштиту, захваљујући примени иновативних технологија и процедура у дијагностици и лечењу. Поред тога, доћи ће до дугорочног развоја здравства у Републици Србији јер ће се савремени дијагностички тестови обављати локално, што ће донети значајне уштеде за државу;
* Образовање и стручно усавршавање у здравственим наукама: БИО4 ће бити домаћин низу института Универзитета у Београду и повезаних истраживачких завода јавног здравља, и омогућиће стажирање и специјализације за студенте, дипломце и младе стручњаке. Поред тога, непосредна близина фирми и коришћење заједничких просторија и опреме обезбедиће непосредан приступ пословима младим људима који траже запослење;
* Урбана регенерација и финансијска инклузија: БИО4 ће отворити могућности за више висококвалитетних и специјализованих, стручних послова у земљи. На локалном нивоу, очекује се да ће присуство Кампуса БИО4 у слабије развијеном насељу Кумодраж у Београду покренути позитивну трансформацију овог дела града.

Пројекат се састоји од осам компоненти:

1. Компонента 1 – Биолошки факултет (22,769 m2, 24,3 m висине),
2. Компонента 2 – Фармацеутски факултет (35,715 m2, 32m висине),
3. Компонента 3 – Комплекс института – целина 1 (29,763 m2, 22,3 m и 30,3 m висине),
4. Компонента 4 – Комплекс института – целина 2 (19,522 m2, 22,3 m и 30,3 m висине),
5. Компонента 5 – Виваријум (5,453 m2, 10,3 m висине),
6. Компонента 6 – Научно-технолошки парк и Идејни центар (25,836 m2, 24,3 m и 30,3 m висине),
7. Компонента 7 – Централно састајалиште корисника BIO4 Campus - „Минглариум” (20,916 m2, 35,5 m и 43,5 m висине),
8. Компонента 8 – Специјализована опрема.

Укупна грађевинска површина од 159.974 m2 укључује 34.392 m2 подземне гараже Додатних 7.172 m2 предвиђено је за надземни паркинг и путеве, а уређење, укључујући зелене зграде и кровове, процењено је на 31.772 m2.

Радови обухватају изградњу и опремање БИО4 Кампуса Београд, свеобухватног истраживачко-развојног комплекса посвећеног бионаукама („БИО4” је скраћеница за биомедицину, биоинформатику, биотехнологију и биодиверзитет), тачније, планирани радови подразумевају изградњу и обезбеђење стандардне опреме за седам грађевних блокова (компоненти) и обезбеђење специјализоване научне опреме (Компонента 8).

Допринос ЦЕБ-а од 200.000.000 евра чини 50,2% вредности Пројекта. Процењени укупни трошкови пројекта износе 398.300.770 евра (тј. 413.500.000 евра, од којих је 398.300.000 евра прихватљиви трошак, пошто Виваријум компонента од 15.200.000 евра није прихватљива за финансирање од стране ЦЕБ-а у овој фази). Банка доприноси кредитом од 200.000.000 евра.

Предложени Пројекат је у складу са Политиком заштите животне средине и друштвених аспеката ЦЕБ-а и важећим националним и европским стандардима, јер се односи на управљање ризицима животне средине и друштвених аспеката.

Не постоје ризици по животну средину који су оцењени као значајни у Пројекту, а Пројекат нема јасно идентификоване компоненте за прилагођавање климатским променама или ублажавање климатских промена. Осетљивост Пројекта у погледу климатских промена је оцењена као средња.

Друштвене користи од пројекта су велике. Пружаће одговарајућу подршку ресоцијализацији затвореника, смањујући ризик од поновног преступа и ублажавајући факторе социјалне искључености као што су зависности, недостатак образовања и стручне обуке.

Oквирним споразумом о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса, понуђени су следећи услови:

* зајмодавац: Банка за развој Савета Европе;
* зајмопримац: Република Србија;
* тело за спровођење Пројекта: Министарствo науке, технолошког развоја и иновација;
* јединица за спровођење Пројекта: Министарство за јавна улагања;
* износ задужења: 200.000.000 евра;
* предвиђена је могућност зајмопримца да изабере фиксну или варијабилну каматну стопу приликом повлачења транше, која ће се примењивати током читавог периода њене отплате;
* приликом повлачења транше, зајмопримац има могућност избора између годишње, полугодишње и тромесечне отплате кредита;
* подношење захтева за исплату прве транше у року од 12 месеци након потписивања Оквирног споразума о зајму;
* износ прве транше зајма не сме бити већи од 25% укупног износа зајма;
* приступна накнада и накнада на неповучена средства зајма се не плаћају;
* рок доспећа до 20 година, укључујући до пет година грејс периода;
* период алокације кредитних средстава сваке транше је 12 месеци од датума исплате транше;
* каматна стопа се утврђује посебно за сваку траншу;
* крајњи датум расположивости кредитних средстава је 31. децембар 2027. године, а период реализације Пројекта је предвиђен у периоду од 2023 до 2026. године;
* зајам се реализује у најмање две транше.

Закључком Владе 05 Број: 48-8172/2023-1 од 12. септембра 2023. године, утврђена је Oснова за вођење преговора са Банком за развој Савета Европе у вези са одобравањем Пројектног зајма за изградњу БИО4 Кампуса, одређен је преговарачки тим Републике Србије, усвојен је Нацрт оквирног споразума о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса и овлашћен је Синиша Мали, потпредседник Владе и министар финансија, да у име Владе, као заступника Републике Србије, потпише Оквирни споразум о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса. Наведени споразум потписан је 15. септембра 2023. године у Паризу и 22. септембра 2023. године у Београду.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. Предлога закона предвиђа се потврђивање Оквирног споразума о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса, који је потписан је 15. септембра 2023. године у Паризу и 22. септембра 2023. године у Београду, у оригиналу на енглеском језику.

Одредба члана 2. Предлога закона садржи текст Оквирног споразума о зајму LD 2147 (2023) између Банке за развој Савета Европе и Републике Србије – Пројектни зајам за изградњу БИО4 Кампуса у оригиналу на енглеском језику и у преводу на српски језик.

Одредбом члана 3. Предлога закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.